กยศ.เสียวโดนหั่นงบ4พันล้านเร่งผู้กู้ชำระหนี้
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — กยศ.หวั่นโดนเฉือนงบประมาณ 2554 วงเงิน 4,000 ล้านบาท กระเทือนผู้กู้ใหม่ หาลูกเล่นกระตุ้นผู้กู้ชำระหนี้คืน
นายเสริมเกียรติ ทัศนสุวรรณ ผู้ช่วยผู้จัดการ กองทุนเงินให้กู้ยืมเพื่อการศึกษา (กยศ.) เปิดเผยว่า ในงบประมาณปี 2554 รัฐบาลอาจตัดงบประมาณที่ให้ กยศ.ประมาณ 4,000 ล้านบาท จากที่เคยได้งบปีงบประมาณละ 2.1 หมื่นล้านบาท ส่งผล กยศ.ต้องหาวิธีให้ผู้กู้เดิมชำระหนี้คืน เพื่อนำเงินมาหักกลบจากส่วนที่รัฐบาลจะตัดออกไป เช่น การจับสลากมอบโชคผู้ชำระหนี้ สร้างแรงจูงใจให้ผู้กู้นำเงินคืนกองทุน ไม่เช่นนั้นอาจส่งผลต่อผู้กู้รายใหม่ยากขึ้น
ทั้งนี้ กยศ.ได้ร่วมกับธนาคารกรุงไทยมอบโชคให้ผู้กู้ ปรากฏว่ามีผู้กู้ยืมเข้าร่วมกิจกรรมชำระหนี้ลุ้นรางวัลจำนวน 312,682 ราย โดยมีผู้กู้ยืมที่ครบกำหนดชำระหนี้มาชำระคืนก่อนวันที่ 5 ก.ค. จำนวนทั้งสิ้น 921,544 ราย เปรียบเทียบจากช่วงเดียวกันปีก่อนมีผู้กู้ชำระหนี้จำนวน 614,040 ราย เพิ่มขึ้น 307,504 ราย หรือคิดเป็นอัตราที่เพิ่มขึ้น 50% ถือว่าเป็นโครงการที่ได้ผล
“กยศ.ต้องหามาตรการเร่งรัดรุ่นพี่ที่จบไปแล้วชำระเงินให้มากขึ้น ถ้าหาทบอีก 4,000 ล้านบาท เงินกองทุนก็คงพอปีนี้ แต่การหาเงินไม่ใช่ปีเดียว ปีต่อๆ ไปก็ต้องทำอีก ไม่เช่นนั้นจะกระทบผู้กู้ใหม่ ทำให้เพิ่มผู้กู้ใหม่ยากขึ้นในปีงบประมาณ 2555 อย่างการมอบโชคสำหรับคนชำระหนี้คืนก็เป็นวิธีหนึ่ง” นายเสริมเกียรติ กล่าว
นายเสริมเกียรติ เปิดเผยว่า นอกจากเงินงบประมาณจากรัฐบาลแล้ว กยศ.ก็ต้องหาเงินมาทบคืนกองทุนด้วย โดยเงินที่ได้ก็มาจากผู้ที่เรียนจบไปแล้วนำมาชำระหนี้คืน โดยปีงบประมาณ 2554 จะมีเงินจากส่วนของกยศ.ประมาณ 1.8 หมื่นล้านบาท 
อย่างไรก็ดีกยศ. ยังไม่มีนโยบายปรับเปลี่ยนเงินให้กู้ต่อราย ไม่เช่นนั้นอาจส่งผลต่อภาระงบประมาณของรัฐบาล และเชื่อว่าหากกยศ.ปรับวงเงินให้กู้ต่อรายเมื่อไร สถาบันการศึกษาก็ต้องปรับค่าเล่าเรียนเพิ่มตาม จึงไม่ส่งผลดีต่อผู้กู้
ปัจจุบันกยศ. ให้กู้ตั้งแต่ระดับมัธยมศึกษาตอนปลายถึงปริญญาตรี มัธยมปลายเฉลี่ยคนละ 2.7 หมื่นบาทต่อปี ประกาศนียบัตรวิชาชีพ(ปวช.)คนละ 3 หมื่นบาทต่อปี ประกาศนียบัตรวิชาชีพชั้นสูง(ปวส.)คนละ 4 หมื่นบาทต่อปี และปริญญาตรีคนละ 5.5 หมื่นบาทต่อปี
นายบุญชัย ศศิวงศ์ ผู้อำนวยการฝ่าย ผู้บริหารฝ่าย ฝ่ายบริหารโครงการภาครัฐ ธนาคารกรุงไทย เปิดเผยว่า ขณะนี้กยศ.มียอดหนี้คงค้าง 2.9 หมื่นล้านบาท คิดเป็นวงเงินที่ชำระคืนแล้ว 1.7 หมื่นล้านบาท หรือคิดเป็นผู้กู้ที่ชำระแล้ว 1.58 ล้านคน 
ขณะที่ผู้กู้ที่ไม่ชำระเงินคืนเงินกู้มีประมาณกว่า 5 แสนคน คิดเป็นยอดหนี้คงค้างที่ยังไม่ชำระคืน 1.2 หมื่นล้านบาท คิดเป็นสัดส่วนผู้ชำระเงินกู้ 76% และผู้ไม่ชำระเงินกู้ 24%
นายบุญชัย เปิดเผยว่า หลังจากได้ออกโครงการรณรงค์ชำระหนี้คืนด้วยการมอบโชค ปรากฏว่ามีจำนวนผู้กู้ที่คืนเงินมากกว่าปีก่อน 50% และคิดเป็นเม็ดเงินที่เพิ่มขึ้น 40%